#### E L Ő T E R J E S Z T É S

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2025. április 22-i ülésére

**valamint**

### Szombathely Megyei Jogú Város

### Bűnmegelőzési, Közbiztonsági és Közrendvédelmi Bizottságának

### 2025. április 28-i ülésére

*Javaslat Szombathely város területén forgalmi rend változtatással kapcsolatos döntések meghozatalára*

1. **Víztorony utca forgalmi rend változás bevezetése**

A korábbi években a CASA MIGLIORE Kft. kérelmezte a Víztorony utca 4706 hrsz-ú ingatlanhoz történő útcsatlakozás és kapubejáró kialakítását. Az Önkormányzat a 71575-6/2017. számú kezelői hozzájárulásban engedélyt adott a kapubejáró kiépítésére, amelyet saját költségen épített ki a Kft. Az azóta eltelt időszakban a Víztorony utcába érkező vendégek több esetben használták az érintett útszakaszt „rallizásra”. Az ott élők aláírásukkal igazolva, a „rallizás” megszüntetése érdekében kérik az Önkormányzatot, hogy a 2017. évben kiadott kezelői hozzájárulás kerüljön módosításra akként, hogy a Víztorony utcáról történő kapubejáró leágazásnak „Zsákutca” jellege legyen, annak érdekében, hogy csak egyirányból lehessen megközelíteni az ingatlanokat. Az átalakítást a kérelmezők saját költségen valósítanák meg, a felszámolásra kerülő szakasz újra zöldterületként funkcionálna.

1. **Jézus Szíve Plébánia melletti parkolóban mozgáskorlátozott parkolóhelyek kialakítása**

A Jézus Szíve Plébánia azzal a kéréssel fordult az Önkormányzathoz, hogy a 8622/4 hrsz-ú önkormányzati tulajdonú, nem közterületi parkolóban 2 db mozgáskorlátozott parkolóhely kialakítására lenne szükség, hogy a mozgásukban korlátozott személyek a szertartásokon részt tudjanak venni. Mivel az érintett terület nem közterületként funkcionál, hanem „kivett épület, udvar”-ként, így az Önkormányzat részéről engedély szükséges a parkolóhelyek átalakításához. A Városüzemeltetési és Városfejlesztési Osztály megvizsgálta az érintett területen mozgáskorlátozott parkolóhelyek átalakításának lehetőségét, amelyek műszakilag kivitelezhetőek, szakmailag támogathatóak.

1. **Beszámoló a Kiskar utca megváltozott forgalmi rendjének tapasztalatairól**

A 8/2025. (I.28.) VISB számú határozatában foglaltaknak megfelelően kialakított forgalmi rend került 2 hónapos próbaidőszakra bevezetésre 2025. február hónapban. A Bizottság úgy határozott, hogy a forgalmi rend változás tapasztalatait 2025. április ülésén tárgyalja. A Rendőrség és a Sylver Center Kft. tájékoztatása szerint az elmúlt időszakban a közlekedés zavartalan és balesetmentes volt. A bevezetést követő időszakban Önkormányzatunkhoz, valamint a közlekedési hatóságokhoz nem érkezett bejelentés, panasz az elfogadott változtatások miatt. A gépjárművezetők jelentős többsége figyelembe veszi az átalakított forgalmi rendet, amely a csúcsidőszakban a forgalom lefolyásának idejét 1-2 perccel megnöveli, viszont csúcsidőszakon kívül zavartalanul történik a forgalom haladása.

A forgalmi rend változtatásra vonatkozó javaslatok az érintett körzetek képviselőivel egyeztetésre kerültek.

Kérem a Tisztelt Bizottságokat, hogy az előterjesztést megtárgyalni és a határozati javaslatokat elfogadni szíveskedjenek.

**Szombathely, 2025. április „ ”**

 /: **Horváth Soma** :/

**I.**

**HATÁROZATI JAVASLAT**

**….…./2025. (IV.22.) VISB számú határozat**

A Városstratégiai, Idegenforgalmi és Sport Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 54. § (1) bekezdés 25. pontja alapján az alábbi döntést hozza:

1. A Bizottság támogatja a 4706 hrsz-ú ingatlan kapubejárójának a kérelmezők költségén történő átépítését és a ”Zsákutca” tábla kihelyezését.
2. A Bizottság úgy határoz, hogy a 8622/4 hrsz-ú önkormányzati tulajdonú ingatlanon 2 db mozgáskorlátozott parkolóhely kerüljön kialakításra.
3. A Bizottság elfogadja a Kiskar utca megváltozott forgalmi rendjének tapasztalatairól szóló beszámolót, és fenntartja a jelenlegi forgalmi rendet.
4. A Bizottság felkéri a polgármestert, hogy a fentiek végrehajtása érdekében a szükséges intézkedések megtételéről gondoskodjon.

**Felelős:** Dr. Nemény András polgármester

Horváth Soma alpolgármester

 Tóth Kálmán, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** azonnal

**II.**

**HATÁROZATI JAVASLAT**

**….…./2025. (IV.28.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és egyetért a Városstratégiai, Idegenforgalmi és Sport Bizottság ..…./2025. (IV.22.) számú határozatával az alábbiak szerint:

1. A Bizottság egyetért a 4706 hrsz-ú ingatlan kapubejárójának átépítésével és a ”Zsákutca” tábla kihelyezésével.
2. A Bizottság egyetért azzal, hogy a 8622/4 hrsz-ú önkormányzati tulajdonú ingatlanon 2 db mozgáskorlátozott parkolóhely kerüljön kialakításra.
3. A Bizottság egyetért a Kiskar utca megváltozott forgalmi rendjének tapasztalatairól szóló beszámoló tartalmával, és a jelenlegi forgalmi rend fenntartásával.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** azonnal